Steffen Larsen (LA), 2025-12-16:
Tak, hr. formand.
Liberal Alliance støtter naturligvis lovforslag L 83 og den overordnede strafreform, da vi er et aftaleparti.
Vi ser også, at det bærer samfundet i den rigtige retning.
Der er brug for et mere konsekvent retsopgør med alvorlig kriminalitet; der er brug for, at ofrene i højere grad bliver taget alvorligt; og der er brug for, at straffen igen afspejler handlingens alvor, ikke nødvendigvis systemets bekvemmelighed.
Det er liberalt at insistere på ansvar, også personligt ansvar, og når man begår alvorlig kriminalitet, skal konsekvensen være mærkbar, både af hensyn til retfærdighedsfølelsen og samfundets tryghed.
Derfor støtter vi naturligvis de centrale elementer i strafreformen.
Men netop fordi vi tager retsstaten alvorligt, er vi også forpligtet til at tale ærligt om de konsekvenser, reformen risikerer at få i praksis.
Her er der grund til, at vi også i aftalekredsen følger fremskridtene i de danske fængsler nøje, for det er en balancegang, vi skal gå imellem ressourcer og plads.
Advokatsamfundet har med bistand fra Copenhagen Economics udarbejdet en analyse, der kigger ret nøgternt på sammenhængen mellem de skærpede straffe og den faktiske kapacitet i Danmarks Fængsler, tidligere kendt som kriminalforsorgen, og den analyse gør ingen i denne sag ignorere.
Konklusionen er bekymrende: Som følge af reformen forventes antallet af indsatte i de åbne og lukkede fængsler at stige med omkring 500 personer frem mod 2030 fra knap 2.200 indsatte i dag til ca. 2.700 indsatte.
Samtidig viser analysen, at hvis vi fastholder den politiske målsætning om maksimalt 1,9 indsatte per fængselsbetjent, kommer vi til at mangle 250-300 fængselsbetjente i 2030, hvis ikke de løsninger, vi har lavet, får de effekter, som vi ønsker.
Der kan vi også se, at der oprustes.
Vi risikerer fortsat at have mangel på fængselsbetjente i fremtiden, og at den måske endda forværres.
Det er strukturelle problemer, som vi skal have åbent øje på.
Analysen viser også, at der i hvert fald på papiret vil være tilstrækkelig sengepladser i 2030, omkring 2.800 effektive pladser til 2.700 indsatte, men – og det er et meget stort »men« – kun hvis alt går som planlagt.
Hvis alle fængselsbyggerier bliver færdige til tiden, hvis ingen celler tages ud af drift, hvis kriminaliteten ikke stiger mere end forventet, og hvis personaleudfordringerne ikke forværres.
Det er mange hvis'er.
Historien om offentlige byggeprojekter giver ikke ligefrem grund til overdreven optimisme, og analysen peger selv på, at selv mindre forsinkelser eller en moderat stigning i kriminaliteten kan tippe balancen og føre til overbelægning.
Vi har altså et stort ansvar i aftalekredsen for løbende at følge udmøntningen, og om vi faktisk lykkes med operationen.
I Liberal Alliance ønsker vi ikke en symbolsk retspolitik; vi ønsker en funktionel og effektiv retspolitik.
Det hjælper ikke at vedtage hårdere straffe, hvis de ikke kan gennemføres under ordentlige forhold.
Det hjælper ikke ofrene, det hjælper ikke fængselsbetjentene, og det hjælper ikke retssamfundet.
Derfor mener vi, at den politiske aftale bag L 83 mangler en rettidig drøftelse ressourcer, forventninger og realisme ikke om 5 år, men i den nærmeste fremtid, hvis tingene skulle begynde at ændre sig.
Vi bakker op om strafreformen, vi bakker op om behovet for konsekvens, men vi forventer, at regeringen og aftalekredsen forholder sig åbent til den dokumenterede usikkerhed i regnestykket.
Vi er også parate til at justere kursen, hvis virkeligheden ikke følger excelarkene.
Retspolitik skal være fast i værdierne og realistisk i udførelsen.
Derfor støtter lov Liberal Alliance lovforslaget, men med en klar forventning om, at kapacitets- og bemandingssituationen tages alvorligt, også fremadrettet.